Anniken Huitfeldt (Arbeiderpartiet), 2013-06-21:
Vi har høy sysselsetting i Norge, og arbeidsløsheten er lav. Vi har lav ledighet i forhold til andre land, og de fleste er ledige over kort tid. Men vi er heller ikke uberørt av krisen i Europa. Regjeringen forventer at arbeidsledigheten holder seg noenlunde stabil framover, men følger nøye med på situasjonen og på utviklingen. Høy etterspørsel etter arbeidskraft over mange år gjør at veldig mange flere velger å komme til Norge for å jobbe. Det er viktig, men samtidig er dette sårbar arbeidskraft. Når ungdomsarbeidsløsheten i Spania er oppe i 50 pst., er det mange ungdommer som kommer hit, og mange blir også utsatt for press i arbeidslivet. Derfor legger vi fram en tredje handlingsplan mot sosial dumping. Dårlige arbeidsforhold gjelder ikke bare arbeidsinnvandrere. Erfaringene har vist at enkelte bransjer preges av veldig useriøs virksomhet. Derfor har vi vært nødt til å rydde opp i renholdsbransjen gjennom et eget bransjeprogram sammen med arbeidsgiverne og arbeidstakere for å sikre bedre kontroll og at lover og regler følges. Nå skal vi gå i gang med to nye bransjer: utelivsbransjen og transportbransjen. Vi får meldinger om at det er til dels useriøse aktører, og det gjør det vanskeligere for de seriøse å overleve. Den nye handlingsplanen inneholder veldig mange tiltak, og det handler i stor grad om mer kontroll for Arbeidstilsynet, men også om å gi Arbeidstilsynet nye virkemidler, som f.eks. muligheten til å skrive ut gebyrer. I dag åpner LOs sommerpatrulje, og i den tiden de har holdt på, avdekker de stadig færre brudd på reglene når det gjelder ungdom i sommerjobb. Det viser at tilstedeværelse har effekt. I revidert nasjonalbudsjett foreslår vi også å styrke Arbeidstilsynet slik at de kan gi mer informasjon til unge arbeidstakere fra Norge og fra andre land. Vi ønsker å bruke 6 mill. kr på denne satsingen. Regjeringen legger vekt på å føre en aktiv arbeidsmarkedspolitikk og derfor styrker vi tiltakene for de menneskene som har nedsatt arbeidsevne. 600 nye plasser er viktig for å gi flere tilbud om tiltak, og vi vil også intensivere arbeidet med å styrke kvaliteten på de tiltakene slik at folk kan komme seg raskere tilbake i jobb. Tolketjeneste omfatter bl.a. skrivetolking, tolking til døve og tolk og ledsagerhjelp til døvblinde. Det er et økende behov for tolketjenester innenfor undervisning, arbeid og annen samfunnsdeltagelse. Vi ser at både de døve og de døvblinde i større grad blir mer aktive – det er veldig positivt. Men det medfører også et behov for økte tolketjenester, og derfor foreslår vi å øke budsjettene her med 8,3 mill. kr. For noen år siden var det 20 pst. av de oppdragene som ble bestilt, som fikk avslag. Nå er det 10 pst., men det er fortsatt mange døve og døvblinde som trenger mer bruk av tolk. De siste par årene har sykefraværet gått ned, og når sykefraværet går ned, ser vi også at det blir færre på arbeidsavklaringspenger og det blir færre som i sin tid går over på uførepensjon. Derfor kutter vi på en bevilgning på dette budsjettet, og det er 5 mrd. kr på folketrygdens utgifter. Det er fordi sykefraværet går ned. Da blir det færre på arbeidsavklaringspenger, færre på uføretrygd, færre på dagpenger. Hva gjelder pensjonsalderen, ser vi at langt flere utsetter det å pensjonere seg. Derfor er også utgiften til pensjon redusert i forhold til det vi trodde. Det viser at arbeidslinja fungerer, og det viser at avtalen om inkluderende arbeidsliv fungerer, hvor vi har kommet langt i samarbeid med partene. Til høsten starter vi forhandlinger om en ny avtale for å få forsterket innsats for å få flere i arbeid.